"Uma.. Kawa haja ikam bemacam-macam lah? Maka halus masih anak. Dimapa kisahnya tadih?"
"Dipukung cil ai.. Mun kada dipukung kada kawa beapa-apa tu pang ulun"
"Uma.. Dasar mantap mama anu neh"
Itu pang panderan nang ulun dangar pas ba-ilang wadah tetangga di Banjar nih. Sudah kada asing lagi dah urang sini harat mengguringakan bayi. Ada nang anak masih halus tapi kawa ja mamanya sambil bejualan. Ada nang baisi anak selisih setahun masih kawa ja mamanya beolah macam-macam. Ujar ulun, "Liwat haratnya mama mama Banjar nih"
TAHULAN BUHAN PIAN LAWAN BAPUKUNG?
Bapukung ngitu artinya cara mengguringkan bayi dengan mandudukan inya diayunan sambil dililit kain disekitar area pundak wan gulu supaya kada gugur. Sudah rancak kiranya urang Banjar memakai cara bapukung ini gasan mengguringkan bayi.
Saking nyamannya bayi guring di pukungan, bahkan ada yang sampai 2 jam labih taguring. Bahkan sampai dibangunakan mamanya. Ham, liwar kalo? Jaka kada dibangunakan guring tarus tu pang inya.
Bapukung ni mirip posisi bayi lawan pose gendongan M-shape. Asal bisa-bisa ja meanu kainnya, insya Allah aman. Dan jangan bawani-wani mencoba sorang bapukung nih mun kada belajar bujur-bujur. Baguru bujur-bujur mun handak belajar tuh. Kanapa? Karena banyak jua kasus gegara kada belajar bujur-bujur timbul kada kawa bahinak bayi.
Disini kada ulun jelaskan tutorial bapukung lah. Takutannya kena ada nang mencobai sorang tanpa baguru, timbul daur gawi. Mun handak balajar hayuk ka Banua sini. Buhan-buhan acil disini banyak nang harat mamukung bayi. Dijamin buhan acil pinggiran sungai di Banjarmasin neh hakun aja malajari.
AMUN SUDAH GURING PAS DIPUKUNG, DIAYUN AI LAGI
Bapukung neh jangan lawas-lawas, karna kasian jua bayinya kena kalo panat inya. Makanya imbah bapukung tu, biasanya pukungannya dilapas pas bayi sudah janak guring. Malapasnya hati-hati, dan cukup kain lilitan di area pundak lawan gulu haja nang dilapas. Karna bayi tu selain katuju dipukung, inya katuju jua diayun.
Mun jar urang tu, dipukung tu rasa ada diparut mamanya.. Sedangkan diayun tu rasa kaya dibawa mamanya bajalan. Ham, bayi-bayi gen imajinasinya jalan kalinya. Haha
Mun sudah diayun neh, jaga ai lagi ayunannya. Mun ayunan bemandak harus diayun pulang. Mun kawa jangan sampai bemandak pang. Kena bayinya bangun. Daur am gawi. Haha.
Baiknya tu mun lagi pas hauran sorang bejaga ja dibawah ayunan. Mehiris sayur sambil meayun bayi kah. Menguyaki bawang sambil meayun bayi kah. Ham, kayatu pang emak-emak leh. Mun sebiji ja gawian ya kada tuntung-tuntung gawian rumah. Kena mun laki datang kada nyaman lo mun masakan kadada lawan rumah rigat? Hiih mun laki ja nang datang, musiah mintuha iya jua.. Supan am.. Haha..
Ayuja, kaya ini ja kisah pengalaman ulun mengguringkan bayi. Basyukur banar jadi urang Banjar. Banyak pepadahan urang bahari nang kawa digawi. Alhamdulillah bemanfaat banar. Mudahan tulisan ngini bemanfaat jua. Minimal gasan jadi 'insight' para emak baru nang hanyar baisi anak. Tapi ingatlah.. Jangan balajar kada baguru.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn